  Майя Бывальцева 12-тӥ инвожое Ижкарысь Кызьпу арамаын (Кеч паркын) сяме пыӵам Гербер шулдыръяськон ортчоз. 23-тӥ куартолэзе карысь Индустри ёрослэн администрацияз праздникез радъясь комитет люкаськылӥз. Со сярысь ивортэ муниципалитетлэн пресс-службаез. Удмуртъёслэн мер огазеяськонъёслэн азьветлӥсьёссы, лулчеберетъя ужъюртъёслэн ыстэм муртъёссы шулдыръяськонлэсь ужанрадлыксэ кылдытӥзы но площадкаосты пусйизы. Герберлэн валтӥсь сцена вылаз Удмурт кун филармониысь творчествоя коллективъёс потозы. Озьы ик пичи сцена ужалоз, отын эстрадая «Камали» студиысь пинал артистъёс быгатонлыкъёссэс возьматозы. К. Герд нимо йӧскалык музей синпельёс лэсьтыны дышетоз. Вань удмуртъёслэн «Удмурт Кенеш» огазеяськонзылэн азбараз удмуртъёслэсь сям-йылолъёссэс возьматозы. «Удмурт дунне» газетлэн редакциез гожтӥськисьёсыз пӧлын лотерея ортчытоз. Россиысь тодосъя академилэн Урал ёзэтысьтыз Историяя, кылъя но литературая удмурт институт этнографи лагерь кылдытоз. Таяз арын нырысьсэ филармония крезьгуро кузьымъёсын но «крезьгуръя магистрлэн» вуоноез сярысь тодон-веранъёсыныз площадка радъялоз. Праздник егитъёс понна эктонъёсын йылпумъяськоз. Тодэ вайытом, 2016-тӥ арын Ижкарын Гербер шулдыръяськонэ 7 сюрслэсь трос адями ветлӥз. Ватсалом, элькун Гербер таяз арын 17-тӥ инвожое Можга ар вӧзын ортчоз. Тегъёс: Лулчеберет Ижкар Удмуртия йӧскалыклулчеберет Гербер удмуртъёс праздникъёс  